תרין שלפי

תרין שלפי (תל אביב 25 באוקטובר 1995 – 30 באוגוסט 2019),הייתה שחקנית, יוצרת וליצנית רפואית ישראלית, זוכת פרס פסטיבל תיאטרונטו לשנת 2019.

חייה
תרין שלפי נולדה, גדלה והתחנכה בתל אביב. אמה ורדית שלפי היא מרכזת המחלקה הדרמטורגית של התיאטרון הקאמרי ואביה הוא המחזאי, הבמאי והשחקן חנוך רעים. שמה הייחודי, תרין, נובע מהמילה רינה, שמחה, והוא גרסה נשית לשם ירין, הנפוץ קצת יותר.

שלפי למדה בבית הספר לטבע, סביבה וחברה. כבר מגיל צעיר גילתה נטיות אומנותיות: היא למדה נגינה בפסנתר ובחליל בקונסרבטוריון למוסיקה ושרה במקהלת בת-קול, שפעלה בקונסרבטוריון בניצוחה של ענת מורג. במסגרת מקהלת בת-קול הופיעה שלפי באופרה הישראלית (בין השאר באופרות "כרמן" ו"אביר הוורד"). בגיל 12 וחצי היא השתתפה במחזמר "כנר על הגג" בתיאטרון הקאמרי בתפקיד שפרינצה, בתו הרביעית של טוביה החולב (בגילומו של נתן דטנר).

בהמשך למדה שלפי בתיכון עירוני א' לאומנויות בתל אביב, שם השתלבה במגמת התיאטרון. במקביל נמשכה פעילותה האומנותית גם מחוץ לכותלי מערכת החינוך, כשמילאה ב-2010 תפקיד קטן בסרט הדקדוק הפנימי של ניר ברגמן. במסגרת הלימודים בעירוני א' שיחקה תרין, בין השאר, בהצגות: "הדיבוק" (מאת אנ-סקי), "חברים מספרים על ישו" (מאת עמוס קינן) ו"סיבה למסיבה" (מאת הרולד פינטר). שלפי לא הסתפקה במשחק ונתנה ביטוי גם לכישרונותיה האומנותיים האחרים: כתיבה, הלחנה ובימוי. היא ערכה וביימה את "העקידה" (מערכונים ושירים מאת חנוך לוין) ואף כתבה מוזיקה להצגות "העקידה", "הדיבוק" ו"פופר" (מאת חנוך לוין). בשנת לימודיה האחרונה בתיכון, השתתפה שלפי במשלחת ייצוגית מטעם מגמת התיאטרון ב"פסטיבל שייקספיר לבתי ספר" , שנערך בקארדיף שבאנגליה, והופיעה בקטע מתוך "נשות וינדזור העליזות".

בעקבות צפייה בסרט "פאץ' אדמס", המספר את סיפורו של אדם בשם זה שנחשב לאחד ממייסדי תחום הליצנות הרפואית, התעוררה אצלה התשוקה ללמוד ליצנות רפואית. היא נרשמה לבית הספר לליצנות רפואית בהנהלת טליה ספרא בסמינר הקיבוצים ולמדה שם.

עם סיום לימודי הליצנות טסה שלפי לארצות הברית, שם התנדבה כליצנית רפואית במחלקת הילדים ב"מרכז הרפואי בוסטון" , בבוסטון, מסצ'וסטס.

עם שובה לארץ, התקבלה שלפי ללימודים בסטודיו למשחק מיסודו של יורם לוינשטיין. כבר בראשית דרכה בסטודיו למשחק סומנה כהבטחה גדולה. השחקנית ניב סולטן, לדוגמה, שהכירה את שלפי בתקופת הלימודים, אמרה: "כשהתחלתי לראות אותה בתרגילים, בתחרויות, בסצנות, הרגשתי שלא יכול להיות שיש שחקנית כל כך טובה. בהכול. בשנה הראשונה ללימודיה היא כתבה, ביימה ואף הלחינה את המוזיקה להצגה "אנשי האף האדום", במסגרת פרזנטציה של יצירות אישיות. בתחילת השנה השנייה ללימודים, בהפקה הראשונה שהכיתה העלתה, גילמה שלפי את התפקיד הראשי - ברטה, במחזה "הפסנתר של ברטה" שכתב מוטי אברבוך.

בתחרויות המלגות בסטודיו למשחק זכתה שלפי הן בתחרות "בסגנון חופשי" (free style), על ביצוע מונולוג "המכווצת", שביצעה במקור טליה שפירא, והן בתחרות המונולוגים ממחזות קלאסיים, על ביצוע המונולוג של נטשה מתוך המחזה "שלוש אחיות" מאת צ'כוב.

בחודש אפריל 2018, במהלך שנת הלימודים השנייה, אובחנה שלפי כחולת סרטן גרורתי מסוג סרקומה. המחלה אילצה אותה לעזוב את הלימודים לטובת טיפולי כימותרפיה והקרנות. למרות הקושי, החליטה שלפי לתעל את תקופת הטיפולים ליצירה, וכתבה מונודרמה – הצגת יחיד בשם "להזיז את השמש", שבה גוללה את התמודדותה עם מחלת הסרטן. ההצגה, בבימויו של חנן ישי, השתתפה בפסטיבל התיאטרונטו באפריל 2019 וזכתה בפרס הראשון. ". לאחר הפסטיבל המשיכה ההצגה לרוץ בקפה תיאטרון הקאמרי.

שלפי נפטרה ב-30 באוגוסט 2019 ממחלת הסרטן בבית החולים תל השומר, והובאה למנוחות בבית העלמין "מנוחה נכונה" בכפר סבא.

פרסים
 פרס תיאטרונטו 2019 ניתן להצגה "להזיז את השמש", ששלפי כתבה והופיעה בה כשחקנית יחידה. חבר השופטים – השחקן רמי ברוך, התפאורן רוני תורן והסופרת מיכל סנונית – העניקו להצגה את המקום הראשון, "על תעוזה ועל ביצוע וירטואוזי המצטיין בלהט, ברק, הומור, רגישות, פשטות ואנושיות הפורצים ממנה ומגיעים אל הלבבות".

הנצחה
 אתר אינטרנט: משפחתה של תרין שלפי הקימה אתר אינטרנט המנציח את פעילותה, בין השאר באמצעות קטעי וידאו מהצגות שהשתתפה בהן, ביצועים מחודשים (קאברים) לשירים שהלחינה, קטעי ארכיון מהתקשורת ודברים לזכרה שהשמיעו אנשי תיאטרון ועיתונאים.
 פרס בחירת הקהל בתיאטרונטו: בטקס הסיום של פסטיבל תיאטרונטו מוענק מאז 2021 "פרס בחירת הקהל" לזכרה של תרין שלפי, מתוך כוונה להנציח אותה על הבמה שהיא עצמה זכתה בפרס.
 פסטיבל "כאן ועכשיו": בתיאטרון הקאמרי מתקיים מדי שנה פסטיבל "כאן ועכשיו" לקריאה מבוימת של מחזות חדשים. הנהלת הפסטיבל מקדישה את טקס הסיום של הפסטיבל לזכרה של שלפי.
 מפגש תיאטרון שנתי: מדי שנה, בתאריך הולדתה של תרין שלפי, מתקיים מפגש תיאטרון, בהנחיית אנשי מקצוע, עם קבוצת לקויי ראייה, שתרין לימדה תיאטרון במסגרת הפעילות הקהילתית של הסטודיו למשחק של יורם לוינשטיין.

קישורים חיצוניים

 אתר ההנצחה לזכרה של תרין שלפי
 עמוד הפייסבוק של תרין שלפי

ראיונות
 יואב בירנברג, "אלה הרגעים שאני אומרת, איזה תסריט מחורבן וגאוני יש לחיים", ידיעות אחרונות, 17 באפריל 2019.
 גאולה אבן מארחת את תרין שלפי, כאן ב', 27 באפריל 2019.
 תרין שלפי מתארחת ב"כאן תרבות", 27 ביוני 2019.
 תרין שלפי מתארחת בתוכנית הבוקר של גלית גוטמן ויואב לימור, שידורי קשת, 12 ביולי 2019.
 יעל דן מארחת את תרין שלפי בתוכנית "עושים צהריים" בגלי צה"ל.

ביקורות על ההצגה "להזיז את השמש"
 .
 המבקר והעיתונאי מיכאל הנדלזלץ מדבר על "להזיז את השמש".

ביאורים

הערות שוליים

קטגוריה:בוגרי תיכון עירוני א' (תל אביב)
קטגוריה:בוגרות תיכון עירוני א' (תל אביב)
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:בוגרות תיאטרון צה"ל
קטגוריה:בוגרי תיאטרון צה"ל
קטגוריה:אישים הקבורים בבית הקברות מנוחה נכונה כפר סבא
קטגוריה:ישראליות שנולדו ב-1995
קטגוריה:ישראלים שנולדו ב-1995
קטגוריה:ישראליות שנפטרו ב-2019
קטגוריה:ישראלים שנפטרו ב-2019